गुरुद्वारा बोहड़ी साहिब से नगर कीर्तन निकाला
कोटखालसा स्थित गुरुद्वारा बोहड़ी साहिब में सालाना 78वें होले मोहल्ले के मेले के उपलक्ष्य में विशाल नगर कीर्तन निकाला गया। पांच प्यारों की रहनुमाई और श्री गुरु ग्रंथ साहिब जी की छत्रछाया में निकाले नगर कीर्तन के दौरान फूलों से सजी गाड़ी पर श्री गुरु ग्रंथ साहिब जी को सुशोभित करके उन पर फूलों की वर्षा की गई। अरदास उपरांत बोले सोनिहाल संत श्री अकाल के जैकारों के साथ रवाना किए नगर कीर्तन के आगे-आगे बैंड बाजे वाले भक्तिमय धुनें बजा रहे थे। जबकि सबसे आगे गतका पार्टी गतका के जौहर दिखा रही थी। गुरुद्वारा बोहड़ी साहिब से शुरू हुआ नगर कीर्तन गुरु की बडाली, गुरुद्वारा जन्म स्थान, गुरुद्वारा दमदमा साहिब, गुरुद्वारा छेहर्टा साहिब से होते हुए प्रताप बाजार छेहर्टा और चौक में पहुंचा। इसके बाद जीटी से होते हुए गुरु नानकदेव यूनिवर्सिटी, कबीर पार्क, मोहनी पार्क, गुरु नानक पुरा और अाबादी प्रेम नगर से होते देर शाम को वापस गुरुद्वारा बोहड़ी साहिब पहुंचा। लोगों की ओर से सारे रास्ते नगर कीर्तन का स्वागत फूलों की वर्षा करके और खाने पीना का सामान बांटकर किया गया। नगर कीर्तन के आगे आतिशबाजी भी की गई। इस मौके पर प्रधान सविंदर सिंह शिंदा, मेजर सिंह सरकारिया, परमिंदर सिंह संधू समेत कई सदस्य मौजूद थे।
होला मोहल्ला के संबंध में कोट खालसा स्थित गुरुद्वारा बोहड़ी साहिब से निकाला विशाल नगर कीर्तन।
hin_Deva hin_Deva bho_Deva